Google inviterer til event med Android 16-nyheder

Google løfter snart sløret for nye Android 16-nyhederne – og denne gang lidt tidligere end vanligt. Teknologigiganten har annonceret, at de vil afholde et særligt Android-event, “The Android Show: I/O Edition”, tirsdag den 13. maj klokken 19 dansk tid, en uge før årets Google I/O-konference.

Arrangementet bliver streamet live på YouTube og styres af Sameer Samat, præsident for Android-økosystemet, som også tidligere har stået for præsentationer af Android-nyheder ved udviklerkonferencen.

I en officiel udmelding skriver Google:

“Hvad der er nyt i Android har altid været en vigtig del af Google I/O, og vi ved, folk glæder sig! Derfor skyder vi i år I/O-sæsonen i gang med en særlig gennemgang, The Android Show: I/O Edition. Vi deler nyheder nu, så du er klar til I/O, hvor vi har endnu flere særlige annonceringer og overraskelser i vente.”

Det er første gang, Google holder et særskilt Android-event før det årlige I/O event. Ifølge beskrivelsen på YouTube kan seerne forvente “spændende opdateringer til Android”, men det meste holdes endnu i det uvisse.

Traditionelt har Google brugt I/O til at præsentere de store nyheder i årets Android-version – ofte ledsaget af en første offentlig beta. De seneste år er tidsplanen dog rykket fremad, og Android-betaversionerne har været tilgængelige allerede inden maj. I 2024 blev for eksempel Android 15’s funktioner som Private Space og forbedret beskyttelse ved fabriksnulstilling stadig annonceret på I/O.

I år er situationen lidt anderledes: Den sidste store beta af Android 16 blev frigivet allerede en måned før konferencen, hvilket rejser spørgsmålet om, hvor meget der afsløres under “The Android Show”, og hvor meget Google gemmer til selve I/O.

Af den offentliggjorte sessionsliste fremgår det, at temaer som Android XR, Android 16 til TV og integration af Gemini i Android Auto/Automotive kommer på programmet under I/O. Det tyder på, at de tungere, udviklerrettede nyheder forbliver på konferencen, mens det særskilte Android-event måske vil fokusere på forbrugerrettede funktioner, der er tættere på at blive lanceret.

Google inviterer til event med Android 16-nyheder